
Legyen az Áfész vendége! A vendéglátóipar néprajza a Kádár-korszakban a Velencei-tó térségében

Dolgozatomban a Velencei-tó térségének Kádár- korszaki vendéglátását néprajzi szempontok alapján vizsgáltam meg. Elsődlegesen az otthoni környezeten kívüli étkezések és az éttermek vendéglátó kultúráját próbáltam meg komplexen megragadni.
Célom volt a korszak vendéglátását beépíteni az életmódtörténetébe, valamint párhuzamba állítani a vendéglátás egyes korszakaival. Ennek következtében egyezéseket találtam a 19. századi csárdák világával és a polgári jellegű városi vendéglátással, valamint a 20. század közétkeztetésével is, hiszen ezek bizonyos elemei a 20. század második felének vendéglátásában tovább éltek.
Rávilágítottam a kor gazdasági és politikai helyzetében történő üzletvezetési gyakorlatra és annak nehézségeire, amely különböző megélhetési stratégiákat eredményezett.
Kutatásomban kitértem az éttermek tárgyi kultúrájára, ahol két vendéglátóegységi típust különböztettem meg. A csárda jellegű „magyarosabb” és a szocialista építkezési stílusnak megfelelő „modern” egységeket.
Korabeli étlapok és itallapok alapján rávilágítottam a korszak éttermi keretek között megvalósuló étkezési szokásaira, valamint étel és ital kínálatára.
A Velencei-tó térségének üdülőhellyé fejlődése a vendégkör sokszínűségét, valamint szezonális változásokat is eredményezett. A szezon hónapjaiban a vendégek zömét a külföldi, a belföldi és a fővárosból időszakosan leköltöző nyaralók adták. A szezonon kívüli hónapokban, azonban jóformán csak a helyi lakosokra hagyatkozhattak. Ebben az időszakban az egész településre kiterjedő segítő mechanizmus alakult ki, az éttermek és ezzel együtt a munkahelyek megtartásának az érdekében.
A vendéglátóegységek lokális szempontból szerves részeit képezték a településeknek. Egyszerre teremtettek állandó és időszakos munkát, valamint a szezonon kívüli hónapokban részt vettek a közétkeztetésben is. Az ott dolgozó személyek sokszor lokálisszinten ismert emberekké váltak, akik aktívan részt vettek közösségük életében.
Összeségében elmondható, hogy a Kádár-korszak vendéglátása egy több korszak elemeit magába foglaló, de több újítást is létrehozó komplex jelenség volt. Ezt a komplexitást azonban, csak úgy érthetjük meg leginkább, ha az egészet az akkor uralkodó politikai, gazdasági, kulturális és társadalmi rendszerben értelmezzük. 



